Záznam z rozporového konania

s Úradom na ochranu osobných údajov

k návrhu zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Dátum: 7. apríl 2015

Miesto: kancelária GR SRŠ, Ministerstvo školstva SR

Prítomní: podľa prezenčnej listiny

**Zásadné pripomienky:**

1. čl. I 14. bod § 60 ods. 2 navrhovaného materiálu a k § 20 ods. 5 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (nad rámec navrhovaného materiálu):

K čl. I 14. bod § 60 ods. 2 navrhovaného materiálu a k § 20 ods. 5 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (nad rámec navrhovaného materiálu):

Žiadame doplniť, aké osobné údaje obsahuje zoznam (všetkých) detí prijatých na plnenie povinnej školskej dochádzky. Zároveň požadujeme doplniť nový novelizačný bod, ktorým sa upraví takýto zoznam osobných údajov aj vo vzťahu k § 20 ods. 5 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov

Odôvodnenie:

Zákon č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z. (ďalej len „zákon č. 122/2013 Z. z.“) v ustanovení § 10 ods. 2 určuje kvalitatívne vlastnosti osobitného zákona, na základe ktorého je možné spracúvať osobné údaje dotknutých osôb. Ide o účel spracúvania osobných údajov, okruh dotknutých osôb a zoznam osobných údajov, ktoré sa majú spracúvať, ktorý je možné v istých prípadoch nahradiť ich rozsahom (§ 10 ods. 4 zákona č. 122/2013 Z. z.). V navrhovanom ustanovení absentuje práve posledná vlastnosť a síce zoznam osobných údajov, ktoré sa majú spracúvať.

**Záver**:

Pripomienka akceptovaná.

1. čl. II 7. bod § 23a odsek 4 písmeno a) a písmeno b) navrhovaného materiálu:

K čl. II 7. bod § 23a odsek 4 písmeno a) a písmeno b) navrhovaného materiálu:

Žiadame o špecifikáciu pojmu „identifikačné číslo“ vo vzťahu k zriaďovateľovi, ktorý je fyzickou osobou. Ďalej požadujeme špecifikáciu pojmu „identifikátor zriaďovateľa“ a jeho zosúladenie s písmenom a) predmetného ustanovenia.

Táto pripomienka je zásadná.

Odôvodnenie:

Z navrhovaného znenia nie je zrejmé, či sa v podregistri pojem „identifikačné číslo“ viaže na zriaďovateľa, ktorý je fyzickou osobou. V prípade ak áno, žiadame o precizovanie tohto pojmu vo vzťahu k fyzickej osobe. Taktiež nie je zrejmé, čo sa má rozumieť pod pojmom „identifikátor zriaďovateľa“, najmä, či môže ísť aj o osobný údaj, na základe ktorého môže byť fyzická osoba identifikovaná alebo identifikovateľná.

**Záver**:

Pripomienka akceptovaná.

V Bratislave dňa 7. apríla 2015

**Podpísané za:**

**Ministerstvo školstva, vedy, výskumu a športu SR: Juraj Draxler, v. r.**

**Úrad na ochranu osobných údajov: Marek Múčka, v. r.**